जयपुर. विश्वकर्मा रोड नंबर-9 पर पोद्दार फैशन फुटवियर फैक्ट्री में गुरुवार दोपहर शॉर्ट सर्किट से भीषण आग लग गई और लाखों का माल राख हो गया। पिछले 5 साल में इसी फैक्ट्री में यह छठवीं बार आग लगी है।
हर बार आग तीन मंजिला फैक्ट्री की दूसरी मंजिल पर ही लगी। हर बार वजह भी एक ही रही-शॉर्ट सर्किट। ताजा घटनाक्रम में 30 से ज्यादा दमकलों ने 100 फेरे लगाकर करीब 3 घंटे में आग पर काबू पाया।
पेट्रोल पंप बंद करवाया आग इतनी भीषण थी कि लपटें अाधा किमी दूर तक और धुआं 3 किमी दूर तक दिख रहा था। फैक्ट्री के पास एक भवन छोड़कर पेट्रोल पंप है। आग फैलने की आशंका से पुलिस ने पंप को 3 घंटे बंद करा दिया और ट्रैफिक भी डायवर्ट कर दिया।
मामला संदिग्ध : पुलिस 1990 से चल रही फैक्ट्री में चप्पल बनाने के काम में लिया जाने वाला कैमिकल भारी मात्रा में रखा होता है। चलती मशीनों की गर्मी से शॉर्ट सर्किट के बाद कैमिकल के खुले ड्रमों में कई बार आग लग चुकी है, लेकिन कर्मचारी उस पर काबू पा लेते थे। पुलिस ने बताया कि 1 जुलाई 2015 और 13 मार्च 2016 को फैक्ट्री की दूसरी मंजिल पर ही भीषण आग लगी थी।
ऐसी घटनाओं की जांच ज्यादातर संबंधित इंश्योरेंस कंपनियां करती हैं, लेकिन यहां ऐसी घटनाएं बार-बार हो रही हैं। इसलिए रिपोर्ट लेकर हम भी जांच करवाएंगे। मामला संदिग्ध लग रहा है।-अशोक गुप्ता, डीसीपी, जयपुर कमिश्नरेट
hin_Deva hin_Deva hin_Deva hin_Deva hin_Deva